<classify> WIZARA ya Afya ya Serikali ya Mapinduzi ya Zanzibar imepiga hatua kubwa kupunguza vifo vya akinamama na watoto kwa kufikisha huduma za afya vijijini karibu na wananchi.Hayo yamesemwa na Waziri wa Afya, Harusi Said Suleiman akijibu swali la nyongeza la Mwakilishi wa Viti maalumu Vijana na Wanawake, Viwe Khamis aliyetaka kujua mikakati ya kupunguza vifo vya akinamama.Alisema vifo vya wajawazito vimepungua kutoka 237 hadi kufikia vifo 219 kati ya vizazi hai 100,000 mwaka 201517.Aliyataja mafanikio hayo yanatokana na elimu kubwa inayotolewa kwa wajawazito kuhakikisha wanajifungua katika vituo vya afya na kuhudumiwa na madaktari wenye sifa.Alisema mengine yanatokana na kasi ya ujenzi wa vituo vya afya vijijini kote katika kila wilaya Unguja na Pemba ambavyo huduma za kujifungua kwa akinamama zinapatikana.Alisema kasi ya usambazaji na matumizi ya vyandarua vya kupambana na ugonjwa wa Malaria kwa akinamama imesaidia sana kupunguza vifo vya akinamama na watoto.Hiyo ndiyo siri kubwa ya kupunguza vifo vya wajawazito. Kasi ya ujenzi wa vituo vya afya na elimu juu ya kujifungulia hospitalini, alisema.Aidha alisema vifo vya watoto wachanga vimepungua kutoka 79 hadi 56 kati ya vizazi hai 10,000 vilivyotokea katika mwaka 2015-2017. Suleiman alisema juhudi za kupambana na kupunguza vifo vya akinamama na watoto zitaendelea katika mpango wa ugatuzi wa kufikisha huduma za jamii kwa wananchi.Alisema tangu kutangazwa kwa mpango wa ugatuzi wa kufikisha huduma muhimu za afya Halmashauri za Wilaya, mafanikio makubwa yamepatikana ikiwemo kuimarishwa kwa vituo vya afya ambavyo hutumiwa na akinamama.  <topic>: KITAIFA 